钦定古今图书集成/明伦汇编/皇极典/第164卷 > 《陈武帝论》前人
## 钦定古今图书集成/明伦汇编/皇极典/第164卷 > 《陈武帝论》前人

“梁自侯景入寇，萧察外奔，西邻责言，南风不竞，篡杀
三帝，覆没两都，可谓亡矣。但人痛既深，天道亦悔，是
以大命集于有陈”也。武帝身长七尺，垂手过膝，盖姚
襄、刘备之俦也。惟宽以容物，明以知人，旷荡不羁，雄
勇盖世，声振岭表，功济日南。属王室不纲，大难未已，
江湖群盗，日寻戈戎，是以“投袂而呼，夕不待旦。”以梁
大宝三年二月，会王僧辩于白茅湾。齐小白之合诸
侯，以谋王室，臧子源之要天地，惟讨贼臣。故戮力尽
心，有死无二。义声一发，其从如云，荡遍地之横流，廓
溥天之巨浸，脔侯景于竹里，执王伟于草间。爰其息
归，瞻乌遂止。仍以新不间旧，疏不间亲，高让近臣，方
求别统。昔魏推袁绍，汉谢项王，道贵“能伸，理不嫌屈。”
及江陵不守，丧君有君，疆场无虞，近臣辑睦，足以摅
三瞳之遗愤，歇万国之夙悲。既上宰变图，假立非次，
晋出子圉，秦纳贞阳。陵谷迁移，对之长叹，君臣易位，
但觉悲哉。况乃居汜不归，焉用“方伯，在郑未纳，谁曰
勤王。”于是潜谋腹心，阴召武旅，因杜陵于别室，告文
帝于临时。舟乘旦潮，旗寝夜月，扫重氛于绛阙，反宸
极于紫微，役不浃辰，区宇大定。加以北挫萧轨，西拒
王琳，圣德日新，元勋渐茂。然后继宋齐之丕业，承舜禹之大名，昇坛而告上元，分珪以揖群后。大哉美哉！
人无间焉。但云雷尚屯，边尘未辑，翌日告渐，缀衣在
庭。楚之王孙，叹布衣之未返；燕之太子，践机桥而不
归。悲夫！